
Parlamentul  României

Camera Deputaţilor

Comisia pentru muncă şi protecţie socială

Nr.27/60/15 martie 2007
R A P O R T

asupra proiectului de Lege pentru aprobarea Ordonanţei de urgenţă a Guvernului nr.91/2006 privind unele măsuri referitoare la asigurările sociale de stat şi asigurările sociale de sănătate
1. În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PL.x 68 din 19 februarie 2007, cu dezbaterea pe fond în procedură de urgenţă, a proiectului de Lege pentru aprobarea Ordonanţei de urgenţă a Guvernului nr.91/2006 privind unele măsuri referitoare la asigurările sociale de stat şi asigurările sociale de sănătate.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1578/22.11.2006)

· avizul favorabil al Comisiei pentru buget, finanţe şi bănci (nr.54/05.03.2007)
· avizul favorabil al Comisiei juridice, de disciplină şi imunităţi (nr.31/143/27.02.2007).
Proiectul de lege are ca obiect de reglementare unele măsuri referitoare la asigurările sociale de stat şi asigurările sociale de sănătate, în sensul punerii de acord a modificărilor privind cota de contribuţie pentru concedii şi indemnizaţiile de asigurări sociale de sănătate, aşa cum au fost ele modificate prin Legea nr.399/2006 pentru aprobarea Ordonanţei de urgenţă a Guvernului nr.158/2005 privind concediile şi indemnizaţiile de asigurări sociale de sănătate, cât şi a celor privitoare la baza de calcul a indemnizaţiilor de asigurări sociale de sănătate.
Comisia propune Plenului Camerei Deputaţilor aprobarea proiectului de lege în forma prezentată de Senat, în vederea asigurării funcţionalităţii sistemului asigurărilor sociale de stat şi înlăturarea consecinţelor negative asupra prevederilor bugetare pentru sistemul mai sus menţionat. 
2. Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterile care au avut loc în şedinţa comisiei din 14 martie 2007 a participat, în conformitate cu prevederile art.55 din Regulamentul Camerei Deputaţilor, republicat, domnul Vasile Cepoi – director în cadrul Casei Naţionale de Asigurări de Sănătate.
4. La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 13 februarie 2007.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

